CELEX: 32020R1764
Language: mt
Date: 2020-11-25 00:00:00
Title: Regolament ta’ Implimentazzjoni tal-Kummissjoni (UE) 2020/1764 tal-25 ta’ Novembru 2020 li jikkonċerna l-awtorizzazzjoni tal-5’-inosinat disodiku magħmul bil-fermentazzjoni ma’ Corynebacterium stationis KCCM 80161 bħala addittiv fl-għalf għall-ispeċijiet kollha tal-annimali (Test b’rilevanza għaż-ŻEE)

26.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 397/21
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/1764
         tal-25 ta’ Novembru 2020
         li jikkonċerna l-awtorizzazzjoni tal-5’-inosinat disodiku magħmul bil-fermentazzjoni ma’ Corynebacterium stationis KCCM 80161 bħala addittiv fl-għalf għall-ispeċijiet kollha tal-annimali
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1831/2003 tal-Parlament Ewropew u l-Kunsill tat-22 ta’ Settembru 2003 fuq l-addittivi għall-użu fl-għalf tal-annimali (1), u b’mod partikolari l-Artikolu 9(2) tiegħu,
         Billi:
         
                     (1)
                  
                  
                     Ir-Regolament (KE) Nru 1831/2003 jipprevedi l-awtorizzazzjoni tal-addittivi għall-użu fin-nutrizzjoni tal-annimali u jipprevedi r-raġunijiet u l-proċeduri għall-għoti ta’ din l-awtorizzazzjoni.
                  
               
                     (2)
                  
                  
                     Skont l-Artikolu 7 tar-Regolament (KE) Nru 1831/2003, tressqet applikazzjoni għall-awtorizzazzjoni tal-5’-inosinat disodiku magħmul bil-fermentazzjoni ma’ Corynebacterium stationis KCCM 80161. Ma’ din l-applikazzjoni nhemżu d-dettalji u d-dokumenti meħtieġa skont l-Artikolu 7(3) tar-Regolament (KE) Nru 1831/2003.
                  
               
                     (3)
                  
                  
                     Din l-applikazzjoni tikkonċerna l-awtorizzazzjoni tal-5’-inosinat disodiku magħmul bil-fermentazzjoni ma’ Corynebacterium stationis KCCM 80161 bħala addittiv fl-għalf għall-ispeċijiet kollha tal-annimali L-applikant talab biex dan l-addittiv jiġi kklassifikat fil-kategorija tal-addittivi “addittivi sensorjali”.
                  
               
                     (4)
                  
                  
                     L-applikant talab li l-addittiv tal-għalf jiġi awtorizzat għall-użu wkoll fl-ilma tax-xorb. Iżda r-Regolament (KE) Nru 1831/2003 ma jippermettix l-awtorizzazzjoni ta’ “komposti aromatizzanti” għall-użu fl-ilma tax-xorb. Għaldaqstant, jenħtieġ li l-użu tal-5’-inosinat disodiku magħmul bil-fermentazzjoni ma’ Corynebacterium stationis KCCM 80161 fl-ilma tax-xorb ma jkunx permess. Il-fatt li l-addittiv mhuwiex awtorizzat biex jintuża bħala aromatizzant fl-ilma tax-xorb ma jipprekludix l-użu tiegħu fl-għalf kompost amministrat mal-ilma.
                  
               
                     (5)
                  
                  
                     Fl-opinjoni tagħha tas-7 ta’ Mejju 2020 (2), l-Awtorità Ewropea dwar is-Sigurtà tal-Ikel (“l-Awtorità”) ikkonkludiet li, fil-kundizzjonijiet tal-użu proposti, il-5’-inosinat disodiku magħmul bil-fermentazzjoni ma’ Corynebacterium stationis KCCM 80161 ma jħallix effetti negattivi fuq is-saħħa tal-annimali, fuq is-saħħa tal-bniedem jew fuq l-ambjent. Fl-opinjoni tagħha, l-Awtorità kkonkludiet li l-addittiv mhux tossiku meta jinġibed man-nifs, mhux irritanti għall-ġilda jew għall-għajnejn u mhux sensitizzatur dermali. L-Awtorità kkonkludiet ukoll li l-effett tal-5’-inosinat disodiku magħmul bil-fermentazzjoni ma’ Corynebacterium stationis KCCM 80161 biex tiżdied it-togħma tal-ikel hu ppruvat sew, u għalhekk m’hemmx bżonn aktar turija tal-effikaċja tiegħu fl-għalf. L-Awtorità ma jidhrilhiex li hemm bżonn rekwiżiti speċifiċi għal monitoraġġ ta’ wara t-tqegħid fis-suq. Ivverifikat ukoll ir-rapport dwar il-metodu tal-analiżi tal-addittivi tal-għalf fl-għalf li tressaq mil-Laboratorju ta’ Referenza stabbilit bir-Regolament (KE) Nru 1831/2003.
                  
               
                     (6)
                  
                  
                     Il-valutazzjoni tal-5’-inosinat disodiku magħmul bil-fermentazzjoni ma’ Corynebacterium stationis KCCM 80161 turi li l-kundizzjonijiet għall-awtorizzazzjoni, kif previst fl-Artikolu 5 tar-Regolament (KE) Nru 1831/2003, huma ssodisfati. Għaldaqstant, jenħtieġ li l-użu tal-5’-inosinat disodiku magħmul bil-fermentazzjoni ma’ Corynebacterium stationis KCCM 80161 jiġi awtorizzat kif speċifikat fl-Anness ta’ dan ir-Regolament.
                  
               
                     (7)
                  
                  
                     Jenħtieġ li jiġu previsti restrizzjonijiet u kundizzjonijiet biex ikun hemm kontroll aħjar. B’mod partikolari, fuq it-tikketta tal-addittiv tal-għalf jenħtieġ jiġi indikat kontenut rakkomandat. Meta dan il-kontenut jinqabeż, fuq it-tikketta tat-taħlitiet lesti minn qabel jenħtieġ tiġi indikata ċerta informazzjoni.
                  
               
                     (8)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Is-sustanza speċifikata fl-Anness, li tagħmel parti mill-kategorija tal-addittivi “addittivi sensorji” u mill-grupp funzjonali “komposti aromatizzanti”, hi awtorizzata bħala addittiv fl-għalf tal-annimali, soġġetta għall-kundizzjonijiet stabbiliti f’dak l-Anness.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-25 ta’ Novembru 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 268, 18.10.2003, p. 29.
         
            (2)  L-EFSA Journal 2020;18(5):6140.
      
      
         
            ANNESS
            
                        Numru ta’ identifikazzjoni tal-addittiv
                     
                     
                        Isem id-detentur tal-awtorizzazzjoni
                     
                     
                        Addittiv
                     
                     
                        Kompożizzjoni, formula kimika, deskrizzjoni, metodu analitiku
                     
                     
                        Speċi jew kategorija tal-annimal
                     
                     
                        Età massima
                     
                     
                        Kontenut minimu
                     
                     
                        Kontenut massimu
                     
                     
                        Dispożizzjonijiet oħra
                     
                     
                        Tmiem il-perjodu ta’ awtorizzazzjoni
                     
                  
                        mg tas-sustanza attiva għal kull kg ta’ għalf komplut b’kontenut ta’ ndewwa ta’ 12 %
                     
                  
                        
                           Kategorija: Addittiv sensorjali.
                        
                        
                           Grupp funzjonali: Komposti aromatizzanti
                        
                     
                  
                        2b631i
                     
                     
                        —
                     
                     
                        5’-inosinat disodiku
                     
                     
                        
                           Kompożizzjoni tal-addittiv
                        
                        5’-inosinat disodiku
                        
                           Karatterizzazzjoni tas-sustanza attiva
                        
                        5’-inosinat disodiku
                        Magħmul bil-fermentazzjoni ma’ Corynebacterium stationis (KCCM 80161)
                        Purità: ≥ 97 % (% assaġġ)
                        Formula kimika: C10H11N4Na2O8P·7.5H2O
                        Numru CAS: 4691-65-0
                        
                           Metodu tal-analiżi
                            (1)
                        
                        Għall-identifikazzjoni tal-5’-inosinat disodiku fl-addittiv tal-għalf: Il-monografiji tal-FAO JECFA “5’-inosinat disodiku” u “5’-ribonukleotidi disodiċi”.
                        Għad-determinazzjoni tal-5’-inosinat disodiku (IMP) fl-addittiv tal-għalf u fit-taħlitiet aromatizzanti lesti minn qabel: kromatografija likwida ta’ rendiment għoli b’detezzjoni tal-UV (HPLC-UV)
                     
                     
                        L-ispeċijiet kollha tal-annimali
                     
                     
                        —
                     
                     
                        —
                     
                     
                        —
                     
                     
                        
                                    1.
                                 
                                 
                                    L-addittiv għandu jiġi inkorporat fl-għalf fil-forma ta’ taħlita lesta minn qabel.
                                 
                              
                                    2.
                                 
                                 
                                    Fl-istruzzjonijiet għall-użu tal-addittiv u tat-taħlitiet lesti minn qabel, għandhom jiġu indikati l-kundizzjonijiet tal-ħżin u l-istabbiltà għat-trattament bis-sħana.
                                 
                              
                                    3
                                 
                                 
                                    Fuq it-tikketta tal-addittiv għandu jiġi indikat dan li ġej:
                                    “Il-kontenut massimu rakkomandat tas-sustanza attiva waħedha jew flimkien ma’ 5’-ribonukleotidi disodiċi awtorizzati oħra għandu jkun: 50 mg/kg ta’ għalf komplut b’kontenut ta’ ndewwa ta’ 12 %”.
                                 
                              
                                    4
                                 
                                 
                                    Il-grupp funzjonali, in-numru ta’ identifikazzjoni, l-isem u l-ammont miżjud tas-sustanza attiva għandhom jiġu indikati fuq it-tikketta tat-taħlitiet lesti minn qabel, jekk jinqabeż il-kontenut li ġej tas-sustanza attiva fl-għalf komplut b’kontenut ta’ ndewwa ta’ 12 %: 50 mg/kg.
                                 
                              
                     
                        16.12.2030
                     
                  
               (1)  Id-dettalji dwar il-metodi analitiċi jinsabu fl-indirizz tal-Laboratorju ta’ Referenza li ġej: https://ec.europa.eu/jrc/en/eurl/feed-additives/evaluation-reports